Jesper Langballe (DF), 2008-05-09:
Det er en stor dag for dansk grundforskning, og tillad mig at føje til: og for Dansk Folkeparti.
Vi er på landets vegne lykkelige over, at vi fik gennemført en finanslovaftale om en kapitaltilførsel på 3 mia. kr., som sikrer fondens eminente arbejde en snes år frem i tiden, i den uafhængighed af både politik og erhvervsinteresser, som er en vigtig forudsætning for den høje kvalitet.
Det var i allersidste øjeblik.
I 2013 havde kassen været tom, og allerede næste år ville det have været umuligt at gennemføre regulære 5-årige satsninger.
Dansk Folkeparti har også tidligere hæget om den økonomisk betrængte fond, som alle er enige om i festtaler at erklære uundværlig.
Det har knebet lidt mere, når der skulle handling til.
Grundforskningen er al videnskabs livsnerve og dermed Danmarks videnskabeligt baserede fremtid.
For nu at være lidt pædagogisk er grundforskningen jo den forskning, som ikke er formålsbestemt, hvor resultatet ikke er kendt på forhånd, eller hvor det ikke er sikret, at kasseapparatet ringer om 1½ år.
Og netop derfor er det grundforskningen, der vinder nyt land.
Grundforskningen arbejder ikke fra tanke til faktura, den holder sig til at uddybe tanken, og netop derved sikrer den, at fakturaerne bliver velvoksne.
Det er værd at bemærke, at erhvervslivets forskere er de første til at bekræfte det synspunkt.
Dette ideal lever Grundforskningsfonden mere end op til.
Den har genereret eliteforskning på et højt internationalt plan, de såkaldte Centres of Excellence, som det hedder på nudansk, der som hovedregel ender med at blive indlejret i deres universiteter som stjerner på universitetshimlen, lige fra forskningen i universets sorte huller og uopløselige proteiner til iskerneboringer i indlandsisen, der nøjagtig viser klimaændringerne gennem historien, og Søren Kierkegaard Forskningscenteret, som har besørget en internationalt værdifuld og gennemkommenteret udgave af digterens værker.
Danmarks Grundforskningsfond tegner sig for 2 pct. af den samlede forskningsfinansiering, men for 20 pct. af den hædrende internationale omtale.
De kan bare det dér.
Hvis de aftaler, vi som finanslovspartner har med regeringen, holder og selvfølgelig gør de det - kommer loven, som allerede antydet af Venstres ordfører, til at se lidt anderledes ud end det lovforslag, vi sidder med i dag.
Det skulle gå lidt stærkt med at få udmøntet finanslovforliget.
Der er så, som allerede omtalt,
opstået den knast, at vi jo samtidig i forligskredsen er enedes om at øge overheadsatsen, altså den medgift, der skal følge med ved et forskningscenters ægteskab med et universitet til dækning af universitetets udgifter, fra 20 pct. til 35 pct., og i 2009 til 44 pct. Dermed udhules jo som sagt de 3 mia. kr., og ministeriet kan ikke som for forskningsrådenes vedkommende kompensere for denne overheadstigning uden at antaste fondens uafhængighed.
Det må ikke betyde, at satsningerne og dermed kvaliteten reduceres.
I stedet må vi afkorte levetiden for de 3 mia. kr. fra de oprindelig planlagte 25 år til 18-19 år ved at øge det årlige uddelingsniveau, ikke til 300 mio. kr., men til 400 mio. kr., hvis vi vil være helt sikre på, at elitegrundforskningen går frem og ikke tilbage.
Der er ingen saglig begrundelse imod at følge fondens eget ønske på det punkt - en øgning til 375 mio. kr. vil knebent kompensere for overheadøgningen.
Én knast til er der i lovforslaget.
Det er formentlig ved en fejltagelse blevet udformet sådan, at loftet over det årlige uddelingsniveau absolut også gælder i de tilfælde, hvor fonden eventuelt måtte blive tilført midler udefra.
Det hører selvfølgelig ingen steder hjemme.
Det årlige uddelingsniveau, som Folketinget fastsætter, skal alene være bundet op på de 3 mia. kr., som Folketinget tilfører fonden.
Lad mig så lige sige til allersidst, at Dansk Folkeparti glæder sig til, at vi snart kan trykke på den grønne knap.
Det er vigtigt, at fonden har kapitalen til rådighed inden sommeren, så den kan tages i brug med det samme.
En udskydelse vil betyde en manko på de 65 mio. kr., som Grundforskningsfonden uden de 3 mia. kr. ville have fået over finansloven.